Η Μαύρη Ντάλια

Βιογραφία

Η Ελίζαμπεθ Σορτ γεννήθηκε στο Χάιντ Παρκ, στη Βοστώνη και ήταν η τρίτη από τις 5 κόρες των Κλέο και Φοίβη Μέι (Σώγιερ) Σορτ. Μεγάλωσε στο Μέντφορντ στη Μασαχουσέτη, ένα προάστιο της Βοστώνης. Ο πατέρας της έχτιζε μίνι γήπεδα γκολφ μέχρι το κραχ του 1929, όπου έχασε και τα περισσότερά του χρήματα. Μία μέρα το 1930, πάρκαρε το αυτοκίνητό του σε μία γέφυρα κι έπειτα εξαφανίστηκε. 
Πολλοί θεώρησαν ότι αυτοκτόνησε πηδώντας από την γέφυρα την μέρα εκείνη. Η γυναίκα του, Φοίβη Μέι Σορτ, μετακόμισε την οικογένειά της σε ένα μικρό διαμέρισμα στο Μέντφορντ και έπιασε δουλειά ως βιβλιοθηκάριος για να μπορεί να την στηρίξει.  Μετά από καιρό, έλαβε ένα απολογητικό γράμμα από τον  σύζυγό της, από το οποίο έμαθε ότι είναι ζωντανός και μένει στην Καλιφόρνια.
Επειδή η Ελίζαμπεθ υπέφερε από άσθμα και βρογχίτιδα, η μητέρα της την έστειλε σε ηλικία 16 ετών να περάσει τον χειμώνα στο Μαϊάμι. Για τα επόμενα τρία χρόνια, έμενε  στη Φλόριντα τους κρύους μήνες και τον υπόλοιπο χρόνο επέστρεφε στο Μέντφορντ.
Στα 19 της ταξίδεψε στο Vallejo της Καλιφόρνια για να μείνει με τον πατέρα της, τον οποίο είχε δει τελευταία φορά όταν ήταν 6 χρονών. Ο πατέρας της δούλευε στην επισκευαστική πλοίων του Mαρε Αίλαντ στο λιμάνι του Σαν Φρανσίσκο. Στις αρχές του 1943, η Σορτ και ο πατέρας της μετακόμισαν στο  Λος Άντζελες. Τον εγκατέλειψε έπειτα από έναν καυγά και ξεκίνησε να εργάζεται σε ένα ταχυδρομείο στο Καμπ Κουκ κοντά στο Λόμποκ της Καλιφόρνια. Πολύ σύντομα μετακόμισε στην Σάντα Μπάρμπαρα. Εκεί, την συνέλαβαν στις 23 Σεπτεμβρίου του 1943 λόγω κατανάλωσης αλκοόλ κάτω από το επιτρεπόμενο όριο ηλικίας. Οι αρχές την έστειλαν πίσω στο Medford, όμως εκείνη επέστρεψε στη Φλόριντα, κάνοντας μόνο αραιές επισκέψεις στη Μασαχουσέτη.
Όσο βρισκόταν στην Φλόριντα γνώρισε τον Ταγματάρχη Matthew Michael Gordon, Jr., έναν παρασημοφορημένο αξιωματικό στις Αμερικάνικες Εναέριες Δυνάμεις. Η Ελίζαμπεθ είχε πει σε φίλους ότι ο ταγματάρχης της είχε γράψει όσο ανάρρωνε από πτώση του αεροπλάνου του στην Ινδία και της είχε ζητήσει να τον παντρευτεί. Εκείνη δέχτηκε την πρότασή του, αλλά δεν πρόλαβε ποτέ να τον παντρευτεί, καθώς ο Γκόρντον πέθανε σε μία δεύτερη πτώση αεροπλάνου στις 10 Αυγούστου του 1945. Η Σορτ επέστρεψε στο Λος Άντζελες τον Ιούλιο του 1946 για να επισκεφτεί τον Υπολοχαγό Τζόσεφ Γκόρντον Φικλίνγκ, τον οποίο ήξερε από την Φλόριντα. Η Ελίζαμπεθ πέρασε τους τελευταίους έξι μήνες της ζωής της κυρίως εκεί.

Η δολοφονία

Το ξενοδοχείο Μπιλτμορ στο κέντρο του Λος Αντζελες ήταν το τελευταίο μέρος που εθεάθη ζωντανή η Ελίζαμπεθ Σορτ.

Το πρωί της 15ης Ιανουαρίου του 1947 το γυμνό σώμα της Ελίζαμπεθ Σορτ  βρέθηκε κομμένο στα δύο  σε μία αλάνα στα δυτικά της Λεωφόρου Σαούθ Νόρτον, ενδιάμεσα των οδών Κολοσέουμ και 39η Γουέστ  στο Λέιμερτ Παρκ του Λος Άντζελες. Μία κάτοικος της περιοχής, η Μπέτσι Μπερσίνγκερ, ανακάλυψε το πτώμα περίπου στις 10:00 π.μ., καθώς περπατούσε με την τρίχρονη κόρη της.
Στην αρχή νόμιζε ότι ήταν κάποια πεταγμένη κούκλα βιτρίνας, όταν όμως κατάλαβε ότι είναι πτώμα έσπευσε σε ένα κοντινό σπίτι και τηλεφώνησε στην αστυνομία. 
Το σοβαρά ακρωτηριασμένο σώμα της Σορτ  ήταν εντελώς κομμένο στην μέση της και πλήρως αφαιμαγμένο. Το σώμα είχε πλυθεί από τον δολοφόνο. Το πρόσωπό της ήταν κομμένο από τις άκρες των χειλιών της μέχρι τα αφτιά της, δημιουργώντας το εφέ που ονομάζεται Glasgow smile. Είχε διάφορα κοψίματα στον μηρό και το στήθος της και κάποια κομμάτια από την σάρκα της είχαν κοπεί. Το κάτω μέρος του σώματός της είχε τοποθετηθεί 30 εκατοστά μακριά από το πάνω, και τα σωθικά της είχαν τοποθετηθεί τακτοποιημένα κάτω από τους γλουτούς της. Το πτώμα ήταν στημένο με τα χέρια πάνω από το κεφάλι, τους αγκώνες λυγισμένους σε δεξιά γωνία και τα πόδια ανοιχτά. Οι αστυνομικοί βρήκαν έναν σάκο τσιμέντου εκεί κοντά ο οποίος περιείχε αίμα και νερό. Στο έδαφος υπήρχε αποτύπωμα από ένα παπούτσι καθώς και σημάδια από λάστιχα. 
Η αυτοψία έλεγε ότι η Σορτ είχε ύψος 1,65 μ., ζύγιζε 52 κιλά και είχε ανοιχτόχρωμα μπλε μάτια, καστανά μαλλιά και σάπια δόντια. Υπήρχαν σημάδια από δεσμά στους αστραγάλους, στους καρπούς και στον λαιμό της. Το κρανίο της δεν είχε κάποιο κάταγμα, είχε όμως μώλωπες στο μπροστινό και δεξί κομμάτι του καθώς και υπαραχνοειδή αιμορραγία από χτυπήματα στο κεφάλι. Το αίτιο του θανάτου της που προσδιορίστηκε από τον ιατροδικαστή ήταν η αιμορραγία από τους τραυματισμούς στο πρόσωπό της και τα χτυπήματα στο κεφάλι και το πρόσωπο.

Οι έρευνες

Μετά από την ταυτοποίηση της Ελίζαμπεθ, ρεπόρτερς από την Los Angeles Examiner επικοινώνησαν με την μητέρα της, Φοίβη Σορτ, και της είπαν ότι η κόρη της είχε κερδίσει έναν διαγωνισμό ομορφιάς. Αφού πήραν όσες περισσότερες προσωπικές πληροφορίες μπορούσαν είπαν στην Φοίβη ότι η κόρη της είχε δολοφονηθεί. Η εφημερίδα προσφέρθηκε να πληρώσει αεροπορικά εισιτήρια και διαμονή στην μητέρα της εάν ταξίδευε στο Λος Άντζελες για να βοηθήσει στις έρευνες της αστυνομίας. Η εφημερίδα βέβαια είχε απώτερο σκοπό, καθώς κράτησε την Φοίβη μακριά και από την αστυνομία και από τους άλλους ρεπόρτερς για να μην χάσει την αποκλειστικότητα. Οι εφημερίδες του Γουίλιαμ Ράντολφ Χερστ, η Los Angeles Herald-Express και η Los Angeles Examiner, έδωσαν μια πιο έντονη πλευρά στην υπόθεση για τα μίντια. Περιέγραψαν το μαύρο κοστούμι με το οποίο φορούσε η Ελίζαμπεθ την τελευταία φορά  που την είδαν ζωντανή σαν « μια στενή φούστα και μια διάφανη μπλούζα». Της έδωσαν το ψευδώνυμο «Μαύρη Ντάλια» και την περιέγραψαν ως ένα περιπετειώδες άτομο που προσπαθούσε να πετύχει στο Χολυγουντ.
Στις 23 Ιανουαρίου του 1947, κάποιος που ισχυριζόταν ότι είναι ο δολοφόνος τηλεφώνησε στον συντάκτη της Los Angeles Examiner, προσφέροντας να του στείλει προσωπικά αντικείμενα του θύματος, καθώς πίστευε ότι λιγόστευαν τα νέα για τη δολοφονία στις εφημερίδες.Την επόμενη μέρα, ένα πακέτο έφτασε στα γραφεία της εφημερίδας το οποίο περιείχε το πιστοποιητικό γέννησης της Ελίζαμπεθ, επαγγελματικές  κάρτες, φωτογραφίες, ονόματα γραμμένα σε κομμάτια από χαρτί και ένα βιβλίο διευθύνσεων με το όνομα Μαρκ Χάνσεν ανάγλυφο στο εξώφυλλο. Ο Χάνσεν, ένας γνωστός της Σορτ στου οποίου το σπίτι είναι μείνει με φίλους, έγινε αμέσως ύποπτος.Ένας ή και περισσότεροι άνθρωποι έγραψαν γράμματα στην εφημερίδα και τα υπέγραφαν ως «Ο Εκδικητής της Μαύρης Ντάλιας». Στις 25 Ιανουαρίου, αναφέρθηκε ότι  κάποιος είδε την τσάντα και ένα παπούτσι της Σορτ πάνω σε έναν κάδο σκουπιδιών σε ένα στενό κοντά στην Norton Avenue, όπου και όντως βρέθηκαν.
Πάνω από 50 άντρες και γυναίκες ομολόγησαν για τη δολοφονία μέσα στο χρόνια, λόγω της φήμης της  υπόθεσης. Η αστυνομία λαμβάνει πολυάριθμες πληροφορίες από πολίτες κάθε φορά που μια εφημερίδα αναφέρεται στην υπόθεση ή σε ένα βιβλίο ή ταινία που κυκλοφορεί και σχετίζεται με την δολοφονία. Ο Λοχίας Τζον Π. , ένας από τους αστυνομικούς που ασχολήθηκε με την υπόθεση μέχρι την συνταξιοδότησή του, δήλωσε: Είναι εκπληκτικό πόσοι άνθρωποι αναφέρουν κάποιον συγγενή τους ως τον δολοφόνο.
Η Ελίζαμπεθ θάφτηκε στο κοιμητήριο Mountain View, στο Oakland της Καλιφόρνια. Αφού οι πιο μικρές αδερφές της  μεγάλωσαν και παντρεύτηκαν, η μητέρα τους Φοίβη μετακόμισε στο Oakland για να βρίσκεται κοντά στον τάφο της κόρης της. Επέστρεψε στην Ανατολική Ακτή την δεκαετία του ’70 όπου και έζησε μέχρι τα 90 της.